Na temelju članka 9. stavka 2., članka 14. stavka 1. te članka 41. stavka 1. Zakona o ugostiteljskoj djelatnosti (Narodne novine broj 85/15, 121/16) te članka 28. Statuta Općine Ernestinovo (Službeni glasnik broj 1/13, 4/13, 3/18, 4/18), Općinsko vijeće Općine Ernestinovo na 11. sjednici održanoj 27. lipnja 2018. donosi

**O D L U K U**

**o ugostiteljskoj djelatnosti**

**na području Općine Ernestinovo**

**(Službeni glasnik Općine Ernestinovo broj 10/18, na snazi od 6. srpnja 2018.)**

1. **OPĆA ODREDBA**

Članak1.

 Ovom se odlukom propisuje radno vrijeme ugostiteljskih objekata te objekata na obiteljskom poljoprivrednom gospodarstvu, te prostori na kojim mogu biti smješteni ugostiteljski objekti u kiosku, kontejneru, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na području Općine Ernestinovo (u daljem tekstu: Općina).

Članak 2.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

1. **RADNO VRIJEME**

Članak 3.

 Ugostiteljski objekti, ovisno o vrsti, mogu raditi u sljedećem radnom vremenu:

1. ugostiteljski objekti iz skupine «Restorani» (restoran, gostionica, zdravljak, zalogajnica, pečenjarnica, pizzeria, bistro, slastičarnica tip I, slastičarnica tip II, slastičarnica tip III, restoran brze prehrane, objekt brze prehrane tip I, objekt brze prehrane tip II) i pojedini ugostiteljski objekti iz skupine "Barovi" (kavana, caffe bar, pivnica, buffet, krčma i konoba), u vremenu od 6,00 do 24,00 sata, a u dane vikenda i to petkom na subotu i subotom na nedjelju u vremenu od 6,00 do 02,00 sata.
2. ugostiteljski objekti iz skupine «Barovi», koji ispunjavanju uvjete za rad noću sukladno posebnim propisima (noćni klub, noćni bar, disco klub, disco bar), u vremenu od 21,00 do 6,00 sati.
3. ugostiteljski objekti iz skupine «Objekti jednostavnih usluga», u vremenu od 7,00 do 22,00 sata.

Članak 4.

 Ugostiteljski objekti iz članka 3. stavka 2. točke 1. ove Odluke uoči državnih i vjerskih praznika i na sam dan državnog i vjerskog praznika mogu raditi do 02,00 sata.

Članak 5.

 Ugostiteljski objekti svih vrsta koji posluju u sklopu postaja za opskrbu gorivom i sl., mogu raditi u radnom vremenu objekta u kojem se nalaze.

Članak 6.

 Radno vrijeme ugostiteljskih sadržaja u ugostiteljskim objektima za smještaj ne mora biti istovjetno s radnim vremenom ugostiteljskog objekta, ali u tom je slučaju ugostitelj dužan na vidan način unutar ugostiteljskog objekta istaknuti radno vrijeme pojedinog ugostiteljskog sadržaja i istog se radnog vremena pridržavati.

Članak 7.

 Općinski načelnik može po službenoj dužnosti za pojedine ugostiteljske objekte rješenjem odrediti najviše za 2 sata raniji završetak, radnog vremena od radnog vremena propisanog odredbama članka 3. stavka 1. točke 1. i 2. ove Odluke, ako se u provedenom postupku utvrdi da je ispunjen jedan od slijedećih uvjeta:

* da je doneseno izvršno pisano rješenje o zabrani rada ugostitelju od nadležnog gospodarskog inspektora, kojim je utvrđeno nepridržavanje radnog vremena propisanog ovom Odlukom,
* da je donesena pravomoćna presuda Prekršajnog suda, na osnovu prijave nadležne policijske postaje o remećenju javnog reda i mira u objektu, odnosno njegovoj neposrednoj okolini,
* da je od strane sanitarne inspekcije dostavljen nalaz kojim je mjerenjem od strane pravne osobe ovlaštene za mjerenje razine buke utvrđeno prekoračenje najviše dopuštene razine buke za noć,
* ako Općina zaprimi tri pritužbe neposrednih susjeda u razdoblju od 60 dana.

Članak 8.

 Općinski načelnik može na zahtjev ugostitelja za pojedine ugostiteljske objekte iz članka 3. stavka 1. točke 1. ove Odluke rješenjem odrediti drugačije radno vrijeme od radnog vremena propisanog odredbama ove Odluke, radi organiziranja prigodnih proslava (dočeka Nove godine, manifestacija pod pokroviteljstvom Općine, organizacije svadbi i maturalnih zabava, crkvenog goda i slično) pod uvjetom da za ugostitelja koji posluje u navedenom objektu nije donesena mjera ranijeg završetka radnog vremena iz članka 7. ove Odluke odnosno da nije pokrenut postupak za skraćenje radnog vremena.

 Produljeno radno vrijeme, u smislu prethodnog stavka, može se odobriti najviše za 2 dana u tekućem mjesecu.

Članak 9.

 Za ugostiteljske objekte iz članka 3. stavka 1. podstavka 1. ove Odluke, za vrijeme održavanja manifestacija, sportskih događanja, glazbenih festivala i slično, općinski načelnik može odlukom odrediti drugačije radno vrijeme.

1. **PRUŽANJE JEDNOSTAVNIH UGOSTITELJSKIH USLUGA**

Članak 10.

 Ugostiteljski objekti u kiosku, kontejneru, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga, mogu biti smješteni isključivo na prostorima, pod uvjetima propisanim općinskom odlukom kojom se propisuje postupak davanja u zakup javnih površina za postavljanje privremenih objekta.

Mjesta na kojim se mogu pružati usluge iz stavka 1. ovog članka su:

* u svim naseljima općine prigodom održavanja crkvenog goda, te drugih kulturnih i športskih manifestacija.
1. **ZAVRŠNE ODREDBE**

Članak 11.

 Inspekcijski nadzor nad provedbom ove Odluke provode nadležni turistički inspektori, i drugi inspektori svaki u okviru svoje nadležnosti, sukladno posebnim propisima.

Članak 12.

 Stupanjem na snagu ove Odluke prestaje Odluka o ugostiteljskoj djelatnosti (Službeni glasnik Općine Ernestinovo broj 2/14).

Članak 13.

 Ova Odluka stupa na snagu osmog dana od dana objave u Službenom glasniku Općine Ernestinovo.

KLASA: 335-01/18-02/1

URBROJ: 2158/04-18-1

Ernestinovo, 27. lipnja 2018.

Predsjednik

Općinskog vijeća

Krunoslav Dragičević, v. r.